
ΔΕΛΤΙΟ ΤΥΠΟΥ
Ε.Σ.Α.μεΑ.: Στη Βουλή για τις αυξήσεις στα αναπηρικά επιδόματα και την οικονομική ενίσχυση ευάλωτων κοινωνικών ομάδων  
Κατώτατος μισθός ως βάση για τις αυξήσεις των αναπηρικών επιδομάτων - Κανένας αποκλεισμός από την ετήσια ενίσχυση!
Δύο πολύ σοβαρά ζητήματα έθιξε στη συνεδρίαση της Διαρκούς Επιτροπής Οικονομικών Υποθέσεων της Βουλής ο γενικός γραμματέας της Ε.Σ.Α.μεΑ. Βασίλης Κούτσιανος, καταθέτοντας τις προτάσεις του αναπηρικού κινήματος επί του νομοσχεδίου του υπουργείου Εθνικής Οικονομίας και Οικονομικών με τον τίτλο: «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής». 
Στο Άρθρο 22 «Αναπροσαρμογή αναπηρικών επιδομάτων», προβλέπεται η ετήσια αναπροσαρμογή συγκεκριμένων κατηγοριών αναπηρικών επιδομάτων, κατά ποσοστό ίσο με τον συντελεστή ετήσιας αύξησης των συντάξεων.
Η Ε.Σ.Α.μεΑ. επιμένει στην πάγια διεκδίκησή της για τη θεσμοθέτηση ενός μόνιμου μηχανισμού αυτόματης ετήσιας αναπροσαρμογής των αναπηρικών επιδομάτων, συνδεδεμένου με την ετήσια αύξηση του κατώτατου μισθού, ώστε να διασφαλίζεται η ουσιαστική ενίσχυση των εισοδημάτων των ατόμων με αναπηρία, με χρόνιες ή/και σπάνιες παθήσεις και η προστασία τους από τη συνεχή αύξηση του κόστους διαβίωσης.
Ταυτόχρονα, σε αυτό το άρθρο προσδιορίζονται οι κατηγορίες επιδομάτων που προβλέπεται να αναπροσαρμόζονται ετησίως, χωρίς, η αύξηση να εφαρμόζεται στο ΣΥΝΟΛΟ των κατηγοριών επιδομάτων, όπως στο επίδομα απόλυτης αναπηρίας από τον e-ΕΦΚΑ, ή στο επίδομα νόσου και ανικανότητας των συνταξιούχων του Δημοσίου - χρειάζεται άμεση συμπλήρωση.
Επιπρόσθετα, σύμφωνα με το Άρθρο 20 σχετικά με τους δικαιούχους της ετήσιας οικονομικής ενίσχυσης ευάλωτων κοινωνικών ομάδων, μένουν ΕΚΤΟΣ όσοι λαμβάνουν ορφανική σύνταξη (σύνταξη θανάτου) και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ, το οποίο αποτελεί διάκριση μεταξύ των ατόμων με αναπηρία και η Ε.Σ.Α.μεΑ. ζητά την άμεση διόρθωσή του.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

